ଭୁବନେଶ୍ୱର(ଓଡ଼ିଶା ରିପୋର୍ଟର): ସାମୁଦ୍ରିକ ଝଡ଼ 'ଫୋନି' ଓଡ଼ିଶା ଆଡକୁ ମାଡ଼ି ଆସୁଥିବାରୁ ଲୋକେ ଆତଙ୍କିତ ଅବସ୍ଥାରେ ଅଛନ୍ତି। ଶୁକ୍ରବାର ଏହା ଗୋପାଳପୁରରୁ ଚାନ୍ଦବାଲି ମଧ୍ୟରେ ସ୍ଥଳ ଭାଗ ଛୁଇଁବ। ଏହି ସମୟରେ ପବନର ବେଗ ଘଣ୍ଟା ପ୍ରତି ୧୮୫ କି.ମି. ରହିପାରେ। ତେବେ କିପରି କରିବେ, ବାତ୍ୟାର ମୁକାବିଲା, ଜାଣିଛନ୍ତି କି ? ଆସନ୍ତୁ ଜାଣିବା ଏ ସମ୍ପର୍କରେ।
-ଭୟଭୀତ ନ ହୋଇ ବାତ୍ୟାର ମୁକାବିଲା ପାଇଁ ପ୍ରସ୍ତୁତ ରୁହନ୍ତୁ। ନିରାପଦ ସ୍ଥାନକୁ ଯଥେଷ୍ଟ ପୂର୍ବରୁ ପଳାଇ ଯାଆନ୍ତୁ। ଯଦି ଆପଣଙ୍କ ଅଞ୍ଚଳରେ ବାତ୍ୟା ମାଡ଼ ହେବାର ଆଶଙ୍କା ରହିଛି, ତା' ହେଲେ ଘର ଭିତରେ ରୁହନ୍ତୁ। ବାତ୍ୟା ସମୟରେ ନିରାପଦ ସ୍ଥାନରେ ରହିବା ଭଲ। କଚ୍ଚା କିମ୍ବା ପୁରୁଣା କୋଠା ଘରେ ରହିବା ଉଚିତ ନୁହେଁ।
-ସମୁଦ୍ର ନିକଟବର୍ତ୍ତି ଓ ତଳିଆ ଅଞ୍ଚଳରେ ରହୁଥିବା ଲୋକମାନେ ଉଚ୍ଚ ସ୍ଥାନରେ ରହିଥିବା ଆଶ୍ରୟ ସ୍ଥଳକୁ ଚାଲି ଆସିବା ଦରକାର।
- ବାତ୍ୟା ସମୟରେ ନିଜ ପାଖରେ ଅତିକମ୍ରେ ୫ ଦିନ ପାଇଁ ଶୁଖିଲା ଖାଦ୍ୟ ରଖନ୍ତୁ। ଆବଶ୍ୟକ ଔଷଧ ନିଜ ପାଖରେ ରଖନ୍ତୁ। ଛୋଟ ପିଲା ଏବଂ ବରିଷ୍ଠ ନାଗରିକଙ୍କ ପାଇଁ ସ୍ୱତନ୍ତ୍ର ଔଷଧ ପାଖରେ ରଖନ୍ତୁ।
- ବାତ୍ୟାର ପ୍ରକୋପ ଜାରି ଥିବାବେଳେ ଟ୍ରେନ୍, ବସ୍, କାର୍ କିମ୍ବା, ବାଇକ୍ରେ ଯାତ୍ରା କରିବା ବିପଦ ପୂର୍ଣ୍ଣ ହୋଇପାରେ।
- ଏହି ସମୟରେ ବିଦ୍ୟୁତ ଯୋଗାଣ ବନ୍ଦ ହେବାର ଆଶଙ୍କା ରହିଛି। ତେଣୁ ମହମବତୀ ଓ ଦିଆସିଲି ପାଖରେ ରଖିବେ। ଏମର୍ଜେନ୍ସି ଲାଇଟ୍ ଚାର୍ଜ କରି ରଖନ୍ତୁ। ଟର୍ଚ୍ଚ ଲାଇଟ୍ ଓ ଯଥେଷ୍ଟ ବ୍ୟାଟେରୀ ମଧ୍ୟ ପାଖରେ ରଖିବା ଦରକାର। ଏଥିସହ ମୋବାଇଲ୍କୁ ଫୁଲ୍ ଚାର୍ଜରେ ରଖନ୍ତୁ।
- ବାତ୍ୟା ପରେ ବନ୍ୟା ହେବାର ଆଶଙ୍କା ରହିଛି। ଏଥିପାଇଁ ପାଣି ସମସ୍ୟା ଦେଖା ଯାଇପାରେ। ତେଣୁ ପିଇବା ଓ ବ୍ୟବହାର ପାଇଁ ଯଥେଷ୍ଟ ପରିମାଣର ପାଣି ନିଜ ପାଖରେ ରଖନ୍ତୁ।
- ବାତ୍ୟା ସମୟରେ ଜୋର୍ରେ ପବନ ବହିବ। ତେଣୁ ଫୁଲ କୁଣ୍ଡ କିମ୍ବା ଅନ୍ୟାନ୍ୟ ସାମଗ୍ରୀକୁ ଛାତ କିମ୍ବା ଉଚ୍ଚ ସ୍ତାନରେ ରଖନ୍ତୁ ନାହିଁ।
-ଭୟଭୀତ ନ ହୋଇ ଫୋନିରୁ ସତର୍କ ରହିବାକୁ ସାରା ଭାରତବାସୀଙ୍କୁ ନିଜ ବାଲୁକା କଳା ମାଧ୍ୟମରେ ବାର୍ତ୍ତା ଦେଇଛନ୍ତି ବାଲୁକା ଶିଳ୍ପୀ ସୁଦର୍ଶନ ପଟ୍ଟନାୟକ।
